2 vragmotors brand uit ná petrolbom-aanval in Oos-Kaap | Netwerk24
2 vragmotors brand uit ná petrolbom-aanval in Oos-Kaap
Deur Cara-Lee Dorfling 25 Junie 2019 14:45
Die twee vragmotors Dinsdag in die vroeë oggendure in ligte laaie langs die N10 naby Paterson in die Oos-Kaap. Foto: Verskaf
Twee vragmotorbestuurders het Dinsdag ter nouernood aan die dood ontkom toe hul vragmotors omstreeks 02:00 deur 'n onbekende groep mense met petrolbomme in die Oos-Kaap bestook is.
Albei die vragmotorbestuurders het volgens die polisie betyds en sonder beserings ontsnap, maar die twee vragmotors, wat glo van die Vrystaat afkomstig is, is heeltemal uitgebrand.
Die waarde van die twee vragmotors is na beraming sowat R3 miljoen, sê kapt. André Beetge, polisiewoordvoerder.
Volgens hom was albei vragmotors leeg nadat goedere vroeër die dag in Port Elizabeth afgelaai is.
"Die bestuurders het langs die N10, sowat 11 km buite Paterson, rigting Vrystaat, stilgehou om te slaap. Die bestuurders beweer hulle het wakker geword van glas wat breek en het dadelik uit die vragmotors geklim," sê Beetge.
Volgens een van die bestuurders het hy 'n groep van vier of vyf mense, wat klapmusse gedra het, gesien wegjaag in 'n motor. Die bestuurder kon egter nie die fabrikaat van die motor sien nie.
Die aanvallers het blykbaar nie probeer om die vragmotors te plunder nie.
"Sover lyk dit asof die mense spesifiek daar was om, wat ons vermoed petrolbomme was, te gooi en te vlug. Wat die motief hiervoor is, is nog onduidelik," sê Beetge.